Можна шмат разважаць пра захаванне традыцыйнай культуры — як вясковай, так і гарадской. Напісаць безліч навуковых артыкулаў і зняць папулярныя фільмы пра “страчаную” спадчыну нашых продкаў. А можна проста і без лішніх словаў зберагаць гэтую самую спадчыну — ахоўваць, вывучаць, адаптаваць да сённяшніх умоў і перадаваць наступным генерацыям. Не забываючыся пры тым і на культуру цяперашнюю. Далібог, гэтым і займаецца каманда праекта “Культыватар” з беларускага мястэчка Лынтупы на Пастаўшчыне.